SKRIFTLIG FORESPØRGSEL P-0513/00

af Dirk Sterckx (ELDR) til Kommissionen

(17. februar 2000)

Om: Indsamling af døde dyr

Ifølge forlydender findes der i forbindelse med indsamlingen af døde dyr store forskelle mellem medlemsstaterne og selv mellem regionerne. I Flandern er man forpligtet til at lade døde dyr indsamle af en organisation mod betaling af et fast gebyr, der ligger mellem 5 000 og 20 000 BEF pr. år alt afhængigt af landbrugets størrelse. Andre steder er indsamlingen fuldstændig gratis. Endvidere konstaterer de flamske landmænd, at døde dyr i Det Forenede Kongerige indsamles af de lokale jægere, der anvender dem til foder til deres jagthunde.

1. Mener Kommissionen ikke, at en europæisk forordning herom ville fjerne disse forskelle, som i alvorlig grad vil kunne fordreje konkurrencen mellem medlemsstaterne og regionerne?

2. Har Kommissionen kendskab til ovennævnte fremgangsmåder i Det Forenede Kongerige? I benægtende fald, agter Kommissionen at foretage undersøgelser på dette område?

3. Kommissionen bedes meddele, om den har til hensigt at udarbejde en europæisk forordning?

Svar afgivet på Kommissionens vegne af David Byrne

(21. marts 2000)

1. Kommissionen er klar over, at der er forskel mellem medlemsstaterne hvad angår ydelse af finansiel støtte til bortskaffelse og forarbejdning af animalsk affald, herunder døde dyr, og at disse forskelle kan påvirke konkurrencevilkårene for landbrugsvarer. Kommissionen overvejer muligheden af på fællesskabsniveau at foreslå harmoniserede bestemmelser herom.

2. Ifølge artikel 7 i rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(1) kan medlemsstaterne i særlige tilfælde og under de kompetente myndigheders veterinærkontrol tillade, at animalsk affald som omhandlet i artikel 3, stk. 1, litra a), b) (dvs. døde dyr) og e), hidrørende fra dyr som ikke er slagtet på grund af forekomst af eller mistanke om en anmeldelsespligtig sygdom, anvendes til fodring af dyr i zoologiske haver, cirkusdyr, pelsdyr og jagthunde fra godkendte jagtselskaber samt ved ormeopdræt. Denne undtagelsesbestemmelse gælder ikke kun for Det Forenede Kongerige. Medlemsstaterne kan også give tilladelse til lokal fordeling gennem mellemmænd, der var godkendt på datoen for vedtagelsen af direktiv 90/667/EØF, af små mængder af ovennævnte animalske affald til anvendelse som foder til dyr, hvis kød ikke er bestemt til konsum, forudsat at den kompetente myndighed finder, at dette ikke udgør en risiko for menneskers eller dyrs sundhed. Rådets beslutning af 22. juni 1995 om veterinære og sundhedsmæssige bestemmelser, der skal gælde i Det Forenede Kongerige og Irland, for behandling af visse former for affald, der skal afsættes lokalt som foder til bestemte grupper af dyr(2) indeholder bestemmelser, der finder anvendelse i Det Forenede Kongerige og Irland, og som gælder for den særlige forarbejdning af dette animalske affald med henblik på lokal markedsføring gennem sådanne autoriserede mellemmænd.

3. Et forslag til en råds- og parlamentsforordning om fastlæggelse af nye bestemmelser for bortskaffelse og forarbejdning af animalsk affald er ved at blive udarbejdet. Det forventes at blive forelagt Rådet og Parlamentet i juni 2000.

(1) EFT L 363 af 27.12.1990 Direktiv senest ændret ved Tiltrædelsesakten af 1994.

(2) EFT L 202 af 26.8.1995.